**AIŠKINAMASIS RAŠTAS**

**1. Sprendimo projekto esmė, tikslai ir uždaviniai.**

Parengta ir teikiama Klaipėdos miesto savivaldybės tarybai tvirtinti Klaipėdos miesto plėtros strateginio plano 2013–2020 metų (toliau tekste – KSP) įgyvendinimo 2019 m. ataskaita.

Vadovaujantis 2016 m. birželio 23 d. sprendimu Nr. T2-157 patvirtinta Klaipėdos miesto plėtros strateginio plano priežiūros metodika, atlikta KSP įgyvendinimo 2019 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

**2. Projekto rengimo priežastys ir kuo remiantis parengtas sprendimo projektas.**

 Klaipėdos miesto savivaldybės tarybos 2013 m. balandžio 26 d. sprendimu Nr. T2-79 patvirtintas ilgalaikis planavimo dokumentas – Klaipėdos miesto savivaldybės 2013–2020 metų strateginis plėtros planas. Dokumente išskirti 3 miesto plėtros prioritetai: 1) sveika, sumani ir saugi bendruomenė; 2) tvari urbanistinė raida; 3) miesto konkurencingumo didinimas. Prioritetams įgyvendinti suformuluota 14 tikslų, 43 uždaviniai ir 2019 m. – 251 priemonė. Nurodyti priemonių įgyvendinimo rodikliai, terminai bei vykdytojai.

Sprendimo projektą, kuriuo tvirtinama ilgalaikio plano ataskaita, sudaro 3 dalys:

1) *Vizijos rodikliai.* Vizijos rodikliai parodo KSP veiksmų įgyvendinimo poveikį trijų pagrindinių miesto sektorių – visuomenės, ekonomikos ir aplinkos – raidai ir artėjimą prie vizijos.

2) *Tikslų-uždavinių rodikliai.* Šie rodikliai parodo, kaip sekasi įgyvendinti tikslus ir uždavinius.

3) *Priemonių įgyvendinimo rodikliai.* Šie rodikliai apibūdina konkrečios priemonės įgyvendinimą.

Priemonių įgyvendinimas pagal atitinkamą įgyvendinimo lygį žymimas skirtingomis spalvomis bei skaitine verte (raudona spalva – priemonė neįgyvendinta vertinant pagal planuotą terminą bei rodiklius; balta spalva – priemonė įgyvendinama, vertinant pagal planuotą terminą bei rodiklius; žalia spalva – priemonė įgyvendinta, mėlyna spalva – priemonė nevykdytina, vertinant pagal planuotą terminą bei rodiklius.

Žemiau pateikiamos išvados apie KSP įgyvendinimo rezultatus pagal tris aukščiau išvardintas dalis.

**3.  Pagrindiniai KSP įgyvendinimo 2019 m. ataskaitos rezultatai.**

**1) Vizijos rodikliai.** Juos sudaro 6 rodikliai: gyventojų skaičiaus metinis pokytis (proc.), natūrali gyventojų kaita (asmenys), vidutinė tikėtina gyvenimo trukmė (metai), tiesioginės užsienio investicijos vienam gyventojui (Eur/gyv.), vidutinis mėnesinis (bruto) darbo užmokestis (Eur/mėn.), registruotų bedarbių ir darbingo amžiaus gyventojų santykis (proc.)

Kai kurios vizijos rodiklių reikšmių tendencijos yra palankios Klaipėdos miesto savivaldybei. Klaipėdos miestas pagal tiesioginių užsienio investicijų, tenkančių vienam gyventojui, rodiklį 2018 m. užėmė antrą vietą tarp didžiųjų šalies miestų (žr. 1 diagramą).

**1 diagrama. Tiesioginės užsienio investicijos, tenkančios vienam gyventojui, 2016**–**2018 m. pabaigoje**

Duomenų šaltinis – Statistikos departamentas prie Lietuvos Respublikos Vyriausybės

Vidutinis mėnesinis (bruto) darbo užmokestis Klaipėdos mieste 2019 m. IV ketvirtį, palyginus su 2018 m. IV ketvirčiu padidėjo 6,7 proc. ir siekė 1408,4 Eur. Pagal vidutinį mėnesinį darbo užmokestį Klaipėda pirmauja apskrityje (vidutinis mėnesinis darbo užmokestis šalies ūkyje – 1358,6 Eur), o šalies mastu užima antrąją vietą ir rikiuojasi iškart po Vilniaus (žr. 2 diagramą).

**2 diagrama. Vidutinis mėnesinis (bruto) darbo užmokestis Eur 2017**–**2019 m. IV ketvirtį**

Duomenų šaltinis – Statistikos departamentas prie Lietuvos Respublikos Vyriausybės

2019 m. registruotų bedarbių ir darbingo amžiaus gyventojų santykis palyginus su 2018 m.
pakito -0,2 proc. ir siekia 7,1 proc. (tuo tarpu kai 2017 – 2018 m. siekė 0,9 proc. (žr. 3 diagramą). Vidutinis metinis bedarbių santykis su darbingo amžiaus gyventojais 2019 metais Lietuvos Respublikoje buvo 8,4 proc. (2018 m. – 8,5 proc.).

Pagal Lietuvos laisvosios rinkos instituto (LLRI) skelbiamą Lietuvos didžiųjų savivaldybių indeksą 2019 Klaipėdai pavyko turėti mažiausią dalį ilgalaikių bedarbių (9,3 proc.) bendrame nedarbo lygyje bei mažiausią pašalpų gavėjų skaičių (Klaipėdoje – tik 0,7 proc. gyventojų).

**3 diagrama. Registruotų bedarbių ir darbingo amžiaus gyventojų santykis, proc. 2017**–**2019 m.**

Duomenų šaltinis – Statistikos departamentas prie Lietuvos Respublikos Vyriausybės

Per 2019 m. gyventojų skaičius augo net 10-yje savivaldybių iš 60-ties. Pirmą kartą per ketvirtį amžiaus gyventojų skaičius augo Vilniaus, Klaipėdos ir Kauno miestų savivaldybėse. 2019 m. Klaipėdos miesto savivaldybėje gyveno 148 504. gyventojai. Per metus Klaipėdos mieste gyventojų skaičius padidėjo 0,07 proc. (žr. 4 diagramą).

**4 diagrama. Vidutinis metinis gyventojų skaičiaus pokytis (2019 m.), proc.**

Duomenų šaltinis – Statistikos departamentas prie Lietuvos Respublikos Vyriausybės

Statistikos departamento duomenimis, pirmą kartą po 28 metų pertraukos Lietuvos gyventojų skaičius per metus didėjo, ir tai lėmė migracijos tendencijos. Per 2019 m. į Klaipėdos miesto savivaldybę atvyko 7 016, išvyko 5 422 asmenys, t. y., neto (pokytis) – 756.

Klaipėdos m. savivaldybėje vidutinė tikėtina gyvenimo trukmė buvo 76,5 metai. Vyrų vidutinė tikėtina gyvenimo trukmė – 71,9 metai, moterų – 81,7 metai. Skirtumas tarp vyrų ir moterų vidutinės tikėtinos gyvenimo trukmės sudarė 9,8 metus.

**2) Tikslų ir uždavinių rodiklių** reikšmės yra pateikiamos sprendimo projekto 1 priede.

**3) Priemonių rodikliai.**

Lentelėje pateikiamas 2019 m. KSP prioritetų įgyvendinimo lygis pagal vertinamų priemonių skaičių. Iš viso 2019 m. pagal KSP suplanuotus terminus buvo pilnai įgyvendinta 10 proc., vykdoma 84,9 proc., nevykdoma 4,8 proc., nevykdytina – 0,4 proc. KSP priemonių. Plano vykdymo rezultatai, palyginus su 2018 m., yra stabilūs (2018 m. buvo įgyvendinta 9,1 proc., vykdoma 86,9 proc., nevykdoma 3,6 proc. priemonių).

 1 lentelė

|  |  |  |  |  |  |
| --- | --- | --- | --- | --- | --- |
| **Prioritetai** | **I**  | **II**  | **III**  | **Iš viso** | ***%*** |
| **Suplanuotos priemonės 2019 m.** | **101** | **84** | **66** | **251** | **100** |
| Įgyvendinta priemonių | 9 | 8 | 8 | **25** | **10** |
| Vykdoma priemonių | 91 | 69 | 53 | **213** | **84,9** |
| Nevykdoma priemonių | 0 | 7 | 5 | **12** | **4,8** |
| Nevykdytina priemonių | 1 | 0 | 0 | **1** | **0,4** |

**Trumpas neįvykdytų KSP priemonių aprašymas**

Dauguma Klaipėdos miesto savivaldybės 2013–2020 m. plano nevykdomų priemonių atidėtos vėlesniam laikotarpiui.

**I prioritetas (nevykdytina 1 priemonė):**

„1.3.5.1. Parengti ir įgyvendinti priemonių planą, leidžiantį efektyviai panaudoti savivaldybės gyvenamąsias patalpas, plėsti socialinio būsto fondą“.

**II prioritetas (nevykdomos 6 priemonės):**

 „2.1.3.3. Parengti naują Klaipėdos miesto vandens tiekimo ir nuotekų tvarkymo infrastruktūros plėtros specialųjį planą“, „2.1.3.10. Pastatyti antrą nuotekų spaudiminę liniją iš Klaipėdos m. į Klaipėdos m. nuotekų valymo įrenginius“, „2.1.3.12. Įrengti Klaipėdos m. nuotekų valykloje sukaupto nestabilizuoto dumblo saugojimo kaupyklą“, „2.1.3.16. Peržiūrėti ir pagal poreikį atnaujinti arba parengti naują šilumos ūkio specialųjį planą“, „2.1.3.18. Iškelti aukštos įtampos oro liniją, einančią per Klaipėdos universiteto teritoriją“, „2.4.1.4. Efektyviai panaudoti rekreacinę zoną prie marių pietinėje miesto dalyje, įrengiant mažųjų laivelių prieplauką ir kitą vandens turizmo, sporto ir aktyvaus poilsio infrastruktūrą“.

**III prioritetas (nevykdomos 5 priemonės):**

„3.2.1.2. Įrengti turizmo maršruto „Karalienės Luizės keliais“ infrastruktūrą“, „3.3.2.1. Parengti Žvejų rūmų veiklos koncepciją ir modernizuoti infrastruktūrą“, „3.3.3.2. Organizuoti Baltijos jūros regiono šalių kultūros forumus“, „3.3.4.4. Vykdyti bendrus projektus su Vilniaus dailės akademijos Klaipėdos urbanistikos ir dizaino institutu“, „3.3.4.5. Skatinti kultūros inovacijas ir užtikrinti naujų informacinių bei ryšių technologijų pagrindu teikiamų paslaugų kūrimą ir plėtrą (nuo 2016 m.)“.

**Detali KSP priemonių įgyvendinimo analizė** pateikiama aiškinamojo rašto priede Nr. 1.

**4. Sprendimo projekto rengimo metu gauti specialistų vertinimai.**

Negauti.

**5. Lėšų poreikis sprendimo įgyvendinimui.**

Sprendimui įgyvendinti papildomų lėšų neprireiks.

**6. Galimos teigiamos ar neigiamos sprendimo priėmimo pasekmės.**

Pasekmių nenumatoma.

**PRIDEDAMA.** Detali KSP priemonių įgyvendinimo analizė, aiškinamojo rašto priedas Nr. 1 (102 lapai).

Strateginio planavimo skyriaus vedėja Indrė Butenienė